Baithuti bao ba matriki ba ile ba loga maano, ba thoma go dira lenaneo la dingongorego; lona le ile la akaretša dilo tše ntši, go thoma ka dijo tša potsa go fihla ka ditšhelete tša dipapadi tšeo ba sego ba di šomiša ka moka, bjale ba re ba nyaka "tšhentšhi". Go tloga moo ba noka baithuti ba bangwe go fihlela ka moka ba kwana, ba le molomo wa lehlabula. Letšatši le ile la bewa. E rile ge letšatši la gona le hlaba baithuti ka moka ba kgobokana lepatlelong la kgwele ya maoto. Go tloga moo e bile go gwanta, go notlela difero le masoro, go phontšha dithaere tša difatanaga ka moka, go kgaola metato ya difoune, go pšhatla matsikangope a bobewadijo le go rwala dijo le dino. Seo se be se bitšwa looting (go ipha). Dinama di ile tša bešwa ka go pšhatla ditulo le ditafola gomme ba gotša mello. Ditšhipi tša bolao di ile tša šomišwa go phara dinama tšeo mo godimo ga mello. Barutiši le baapei ba ile ba tšhaba, ba inotlella ka phapošeng yeo e bego e bitšwa strong-room. Hlogo ya sekolo o ile a inotlelela ka ntlong ya gagwe, a hlometše. Gabedi, gararo o ile a gohlodiša sethunya sa gagwe go iša molaetša go yo a bego a nyaka go itira mogale, gomme a batamela mo ntlong ya gagwe. Matšatši ao go be go se maano a mangwe, go swana le difoune tša ka potleng tšeo di bitšwago "diselefoune". O be a ka se kgone go hlaba mokgoši wa tlhakodišo.